Χριστόδουλος Κτωρίδης

Ο **Χριστόδουλος Κτωρίδης** ή Εκτορίδης ήταν κάτοικος Λάρνακας, έμπορας και πρόκριτος.

## Καταγωγή
Ήταν αδελφός του Μητροπολίτη Κιτίου Μελέτιου Β’ (1810 – 1821). Καταγόταν από οικογένεια κληρικών. Δεν είναι γνωστά, ο τόπος και οι ημερομηνίες γέννησης και θανάτου του. Η καταγωγή του είναι από την Μαραθάσα, πιθανό από τις Τρεις Ελιές ή Λεμύθου Μαραθάσας, όπου στην απογραφή του 1832 αναφέρεται η οικογένεια με το επίθετο «Κτώρο». Στην ίδια απογραφή αναφέρεται και άλλη οικογένεια «Κτωρή» στην Χρυσοπολίτισσα Λάρνακας. Και στις δυο κοινότητες, Xρυσοπολίτισσα και Τρεις Ελιές, αναφέρονται ιερείς με το όνομα Παπά Κτωρή. Επίσης ο αδελφός του Μελέτιος ήταν συχωριανός με άλλους κληρικούς συγγενείς του Αρχιεπισκόπου Κύπρου Χρύσανθου Β’ από το χωριό Τρεις Ελιές.

## Ελληνική επανάσταση του 1821
Μετά την έναρξη της Ελληνικής Επανάστασης του 1821 το όνομα του συμπεριλήφθηκε  στον κατάλογο των προγραφέντων από τους Οθωμανούς για εκτέλεση το 1821. Κατά την εκτέλεση δολοφονήθηκαν πολλοί Κύπριοι περιλαμβανομένου του Αρχιεπισκόπου Κύπρου Κυπριανού και του Μητροπολίτη Κιτίου Μελέτιου Β’. Ορισμένοι από τους προγραφέντες κατέφυγαν στο εξωτερικό με την βοήθεια Ευρωπαίων πρόξενων ενώ ορισμένοι εξισλαμίσθηκαν. Σύμφωνα με μελετητές χιλιάδες άλλοι κατέφυγαν εκτός Κύπρου.

## Φυγή στην Μασσαλία
Τον Ιούλιο του 1821 ο Χριστόδουλος κατέφυγε και αυτός στην Μασσαλία μαζί με άλλους 29 Κυπρίους φυγάδες. Είχαν βοήθεια από τα Προξενεία στην Λάρνακα και τον Κύπριο έμπορα Νικόλαο Θησέα  κάτοικο και πρόκριτο τότε της Μασσαλίας. Εκεί αναφέρεται, μεταξύ άλλων 30 περίπου Κυπρίων προσφύγων ανδρών και γυναικών, ως «Ονόματα Ελλήνων Κυπρίων προσφυγέντων εις Μασσαλίαν .. Εκτορίδης αδελφός του μητροπολίτη Λάρνακας ..υπογράφει Εκτορίδης στην Μασσαλία .. » Επίσης «και καταφύγοντες στην Μασσαλία .. όπου σε έγγραφο φαίνεται ως Εκτορίδης».

## Κατάσχεση περιουσίας
Οι Οθωμανικές αρχές προέβησαν σε κατασχέσεις των περιουσιών των φυγάδων μεταξύ αυτών και του Χριστόδουλου ως εξής «Αξία περιουσίας του φυγάδα υποφόρου Χριστιανού Χριστόδουλου αδελφού του επισκόπου Λάρνακας»

# Αξία πραγμάτων 17.675 γρόσια
# Αξία κτημάτων 18.145 γρόσια
# Αξία φασολιών 150 γρόσια και 6 παράδες
# Σύνολον 30.302 γρόσια και 6 παράδες
# Γρόσι – Kurus. Υπολογίστηκε 1 γρόσι = 10 – 12 €

## Διακήρυξη Ελευθερίας
Μαζί με άλλους φυγάδες υπογράφει την Διακήρυξη Ελευθερίας στις 6/12/1821 ως «Χριστόδουλος Κτωρίδης Λαρνακιώτης» στην κατηγορία «Οι του Κλήρου και Ευγενίας». Σε μεταγενέστερο αντίγραφο της διακήρυξης, υπογράφει στην κατηγορία «Οι του ιερού Κλήρου» ως «π. Χριστόδουλος Κτωρίδης». Αυτό υπονοεί ότι σε κάποιο στάδιο μετά το 1821 έγινε ιερέας καθώς το «π» σημαίνει πάτερ.

Η διακήρυξη πιθανό να έγινε στην Μασσαλία όπου ο Νικόλας Θησέας είχε την βάση του. Σε αυτή διορίζουν τον Νικόλαο Θησέα πληρεξούσιο να έρθει σε επαφή με Ευρωπαϊκές κυβερνήσεις και να οργανώσει στρατιωτική δύναμη για να απαλλάξει τη νήσο από τους Οθωμανούς, καθώς και για την σύναψη δανείου για αυτό τον σκοπό. Άγνωστο αν είχε οικογένεια στην Λάρνακα πριν το 1821. Δεν έχει γίνει γνωστό αν παρέμεινε στην Μασσαλία ως ιερέας της ακμάζουσας τότε Ελληνικής παροικίας αφού προερχόταν και από οικογένεια κληρικών ή αν κατέφυγε το 1822 στην Ελλάδα, μαζί με τους αδελφούς Θησέα.

## Παραπομπές


Κατηγορία:Βιογραφία
Κατηγορία:Ιστορία
Κατηγορία:Ελληνική Επανάσταση του 1821